Ministru kabineta noteikumu projekta

„Grozījumi Ministru kabineta 2010.gada 13.jūlija noteikumos Nr.634 „Sabiedriskā transporta pakalpojumu organizēšanas kārtība maršrutu tīklā””

sākotnējās ietekmes novērtējuma ziņojums (anotācija)

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Sabiedriskā transporta pakalpojumu likumā 5.panta pirmā, trešā un ceturtā daļa (21.11.2013. likuma redakcijā, kas stājas spēkā 11.12.2013.).  Satiksmes ministrijas iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar 2013.gada 21.novembrī pieņemtajiem grozījumiem Sabiedriskā transporta pakalpojumu likumā saistībā ar vienotas sabiedriskā transporta pakalpojumu plānošanas sistēmas ieviešanu Sabiedriskā transporta pakalpojumu likums ir papildināts ar jaunu terminu – „reģionālās nozīmes maršruts” un saskaņā ar šī termina skaidrojumu tas aptver gan reģionālos starppilsētu, reģionālos vietējās nozīmes, kā arī visus dzelzceļa maršrutus (1.panta 7.1 punkts). Attiecīgi saskaņā ar Sabiedriskā transporta pakalpojumu likuma Pārejas noteikumu 22.punktu Sabiedriskā transporta padomei līdz 2014.gada 31.decembrim ir izstrādā likuma 5.panta pirmās daļas 1.punktā minēto vienoto reģionālās nozīmes maršrutu tīklu.  Ievērojot minēto, ar Ministru kabineta noteikumu projektu „Grozījumi Ministru kabineta 2010.gada 13.jūlija noteikumos Nr.634 „Sabiedriskā transporta pakalpojumu organizēšanas kārtība maršrutu tīklā”” (turpmāk - noteikumi) tiek precizētas normas atbilstoši šobrīd Sabiedriskā transporta pakalpojumu likumā noteiktam sabiedriskā transporta pakalpojumu iedalījumam, kas ir vērsts uz pakalpojumu organizēšanas nodrošināšanu vienotā reģionālās nozīmes maršrutu tīklā. Papildus ir precizētas arī atsevišķas noteikumu normas saistībā ar Sabiedriskā transporta pakalpojumu likumā noteiktām sabiedriskā transporta pakalpojumu plānošanā iesaistīto institūciju kompetences izmaiņām.  Vienlaikus ar noteikumu projektu tiek precizēta un papildināta ar apbraucamo ceļu izmantošanu saistītā noteiktā kārtība:   1. attiecīgās normas papildinātas ar nosacījumu, ka apbraucamo ceļu ieviešanas un izmantošanas nosacījumi ir attiecināmi ne tikai uz autoceļiem, bet arī ielām, tiltiem un dzelzceļa pārbrauktuvēm; 2. noteikumi papildināti ar kārtību par ar apbraucamo ceļu izmantošanu saistīto izdevumu segšanu saistībā ar svētku vai citiem masu pasākumiem; 3. noteikumi papildināti ar kārtību par pārvadātāja izdevumu saistībā ar apbraucamā ceļa izmantošanu apmēra noteikšanu; 4. precizētas un papildinātas normas saistībā ar sabiedriskā transporta pakalpojumu organizēšanu pilsētas nozīmes maršrutos attiecībā uz jaunu maršrutu atklāšanu un apliecinājumu noformēšanu.   Atbilstoši Sabiedriskā transporta pakalpojumu likuma 5.panta trešās daļas 6.punkta a) apakšpunktam ir paredzēts līdzšinējās vienotas sabiedriskā transporta biļešu tirdzniecības, rezervēšanas un uzskaites sistēmas vietā izveidot un uzturēt vienotu sabiedriskā transporta pakalpojumu datubāzi un uzskaites sistēmu. Ņemot vērā šīs likuma izmaiņas, noteikumu projektā ir svītrotas vai precizētas attiecīgās tiesību normas.  Tā kā noteikumos kopš to pieņemšanas jau vairākas reizes ir veikti labojumi, kā arī ar noteikumu projektu no noteikumiem tiek svītrotas vairākas tiesību normas, lai kompleksi un sistēmiski ieviestu sabiedriskā transporta nozarē ar Sabiedriskā transporta pakalpojumu likumu ieviestās konceptuālās izmaiņas, noteikumu projektā ir ietverti arī vairāki labojumi, kuriem ir tehnisks raksturs, vairākas normas apvienojot vienā, mainot tiesību normu izkārtojumu un atsevišķu normu gramatiskos formulējumus, nolūkā uzlabot normatīvajā aktā iekļautā regulējuma uztveramību. Piemēram, spēkā esošo noteikumu 25.punkta otrais teikums un 17.punkts noteikumu projektā ir ietverts attiecīgi 21.1 un 21.2 punktā tādējādi nodrošinot, ka visas normas, kas attiecas uz reģionālās nozīmes maršrutu tīkla izstrādāšanu, apstiprināšanu, saskaņošanu un grozīšanu ir izkārtotas vienkopus pārskatāmā un loģiskā secībā.  Spēkā esošo noteikumu 27.punkts paredz subjektu loku, kam ir tiesības ierosināt izmaiņas sabiedriskā transporta kustībā un citos pakalpojumu sniegšanas nosacījumos, vienlaikus nosakot dažādiem subjektiem atšķirīgu priekšlikuma iesniegšanas formu. Noteikumu projektā šī norma ir precizēta, uzskaitot tikai to subjektu loku, kas var ierosināt ar maršruta, reisa grozīšanu, slēgšanu vai atklāšanu saistītas izmaiņas, neparedzot noteiktu priekšlikuma iesniegšanas formu, jo praksē šādu izmaiņu ierosināšana notiek dažādos veidos, ne tikai rakstveidā.  Saskaņā ar Sabiedriskā transporta pakalpojumu likuma 5.panta trešās daļas 6.punkta a) apakšpunktu ir paredzēts vienoto biļešu tirdzniecības sistēmu aizstāt ar jaunu uzlabotu vienotu sabiedriskā transporta pakalpojumu datubāzi un uzskaites sistēmu. Tādējādi noteikumu projektā jēdziens „vienotā biļešu tirdzniecības sistēma” tiek aizstāts ar „ vienotu sabiedriskā transporta pakalpojumu datubāzi un uzskaites sistēmu”, vienlaikus, iekļaujot jaunu pārejas nosacījumu (noteikumu projekta 29.punkts), kas nosaka, ka līdz vienotās sabiedriskā transporta pakalpojumu datubāzes un uzskaites sistēmas izveidošanai pasūtītājs noteikumos noteiktajos gadījumos turpina izmantot vienoto biļešu tirdzniecības sistēmu. |
| 3. | Projekta izstrādē iesaistītās institūcijas | VSIA „Autotransporta direkcija”. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību**  **un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Satiksmes ministrija, Sabiedriskā transporta padome, Autotransporta direkcija, plānošanas reģioni un pašvaldības |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Sabiedriskā transporta padome, Autotransporta direkcija, plānošanas reģioni un pašvaldības. |
| 2. | Projekta izpildes ietekme uz pār­valdes funkcijām un institucionālo struktūru.  Jaunu institūciju izveide, esošu institūciju likvidācija vai reorga­nizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav |

Anotācijas III, IV, V un VI sadaļa – projekts šīs jomas neskar.

Satiksmes ministrs A.Matīss

Vīza: Valsts sekretārs K.Ozoliņš

02.06. 2014. 15:49

781

S.Mince, 67686494

[Sanita.Mince@atd.lv](mailto:Sanita.Mince@atd.lv)